
Termelő rendszerek teljes eszközhatékonyságának modell alapú fejlesztését támogató eszközrendszer kidolgozása

Munkánk célja a technológiai és logisztikai rendszerek hatékonyságának, teljesítményének, megbízhatóságának és minőségének, azaz teljes eszközhatékonyságának fejlesztésére alkalmas eszközrendszer kidolgozása. A tervezett eszköztár a vizsgált folyamatok szimulációs modelljeinek optimalizálásával tesz javaslatokat azok fejlesztésére.
A dolgozat azokra a fejlesztésekre fókuszál, melyeket annak érdekében végeztünk el, hogy lehetőségünk legyen a folyamatok során előforduló hibák gyakoriságának, és ezek észlelési valószínűségének és a minőségköltségek vizsgálatára. A kidolgozott rendszerrel a minőségköltségekre ható paraméterek hangolásával elemezni tudjuk a technológia fejlesztésének várható hatásait, a hibák feltárásával járó előnyöket és ezek költség és erőforrás igényeit. Ezen változók optimumának megtalálása nem triviális feladat. A fejlesztés elsődleges célja, hogy a teljes eszközhatékonysághoz kapcsolódó mutatószámoknak és költségelemeknek az optimalizálásával javaslatot tudjunk tenni a fejlesztés ideális mértékére, fontosabb tényezőire. Ahhoz, hogy ezek a vizsgálatok illeszkedjenek a valós folyamatokhoz, figyelembe kell vennünk azok sztochasztikus jellegét is, amit az optimalizációs eljárás Monte-Carlo szimulációba integrálásával értem el. A fejlesztett keretrendszer SIMUL8, Matlab és MS Excel programok együtteséből épül fel. A keretrendszer széles körű alkalmazhatóságát biztosítandó olyan Excel interfészt fejlesztettem, melynek segítségével a folyamatok teljeskörűen paraméterezhetők, és a mutatószámok áttekinthetők. A kidolgozott módszertan alkalmazhatóságát egy általános technológiai folyamat elemzése kapcsán illusztráltam.



